समय से पहले संन्यास के बारे में सोच रहे थे, हर छोटी सफलता पर मनाते हैं जश्न
स्पेन के मार्क मारक्वेज मोटो जीपी खिलाड़ी हैं। करियर में कुल 59 रेस जीतने के बाद केवल 28 साल की उम्र में संन्यास लेना चाहते थे। आंखों में आंसू के साथ वो बताते हैं कि संन्यास के बारे में निर्णय लेते वक्त वे लगातार सोचMOTOGP Racer MARC MARQUEZ Thinking of premature retirement, celebrates every small success
स्पेन के मार्क मारक्वेज मोटो जीपी खिलाड़ी हैं। करियर में कुल 59 रेस जीतने के बाद केवल 28 साल की उम्र में संन्यास लेना चाहते थे। आंखों में आंसू के साथ वो बताते हैं कि संन्यास के बारे में निर्णय लेते वक्त वे लगातार सोच रहे थे कि क्या ये सब जरूरी है? क्या इतना दर्द सहना जरूरी है।
दरअसल, मारक्वेज अपनी सर्जरी के लिए अमेरिका जा रहे थे। मोटो जीपी में क्रैश के कारण उन्हें दाएं हाथ में चौथी सर्जरी करवानी पड़ी थी। अगर ये सर्जरी सफल नहीं होती तो उन्हें करियर को अलविदा कहना पड़ता। पिछले साल उनके जीवन पर एक डॉक्यूमेंट्री शूट हुई, जिसमें उन्होंने समय से पहले संन्यास लेने की बात सामने रखी थी।
वो उस समय के बारे में बात करते हुए बताते हैं, ‘मैं करियर में बहुत भाग्यशाली रहा हूं कि हमेशा जीतने के बारे में बात की है। इसलिए अपनी भावनाएं व्यक्त करते हुए डर लगता है। लोग हमें हीरो की तरह देखते हैं, लेकिन हम भी इंसान है और खराब दिन से गुजरते हैं।’ करियर की शुरुआत से ही लगातार उनके दाएं हाथ पर क्रैश का असर पड़ता रहा है।
वे बताते हैं, “मैंने अपने हाथ पर कभी टांके नहीं गिने। हालांकि मेरे हाथ पर शायद 40 टांके हैं। साथ ही, मेरे हाथ में 2 मेटल प्लेट्स और 35 स्क्रू (पेंच) लगे हुए हैं।’ उन्होंने इसके बाद इस सीजन में वापसी की। हालांकि उनका सीजन कुछ खास नहीं गया।
2021 में दर्द के बावजूद लगातार रेस में हिस्सा लिया
मार्च में पुर्तगाल में हुई रेस में भी उनकी बाइक क्रैश हो गई, जिस वजह से वे लगातार 3 रेस में हिस्सा नहीं ले पाए। उनके ऊपर बनी डॉक्यूमेंट्री में सामने आया कि वो 2021 में दर्द के बावजूद लगातार रेस में हिस्सा ले रहे थे। चौथी सर्जरी के लिए अमेरिका जाने से चार दिन पहले उन्होंने इटली की मोटो जीपी रेस में भाग लिया।
वह बताते हैं, ‘मुझे अपनी इस मानसिकता की वजह से ही सफलता मिली है। यह मेरी किलर मानसिकता है, जो मेरे लिए मेरा मजबूत पक्ष भी है और कमजोर पक्ष भी। मेरी किलर मानसिकता की वजह से मैं कभी खुद को डिफेंड या बचाने की कोशिश नहीं करता।’
2022 सीजन के आखिरी में वापसी करते हुए मार्क ऑस्ट्रेलियाई ग्रांपी में दूसरे स्थान पर रहे। वे कहते हैं, ‘मुझे मालूम है कि मैं दूसरे स्थान पर रहा, लेकिन मेरे लिए वो बहुत अहम था। अंधेरी गुफा के अंत में अक्सर आपको एक रोशनी की जरूरत होती है।
मेरे लिए दूसरा स्थान वो रोशनी थी।’ साथ ही, वे बताते हैं कि जीवन को देखने का उनका नजरिया बहुत हद तक बदला है। पहले शायद दूसरे स्थान पर रहना उनके लिए बड़ी बात नहीं होती। हालांकि, अब वे जीवन में हर छोटी सफलता पर जश्न मनाते हैं।